Title: ประกาศกรมศิลปากร เรื่อง กำหนดหลักเกณฑ์ วิธีการ และเงื่อนไขการแจ้งปริมาณ รูปพรรณ และสถานที่เก็บรักษาโบราณวัตถุหรือศิลปวัตถุที่มีอายุตั้งแต่สมัยอยุธยาขึ้นไป

ประกาศกรมศิลปากร

ประกาศกรมศิลปากร
เรื่อง  กำหนดหลักเกณฑ์ วิธีการ
และเงื่อนไขการแจ้งปริมาณ รูปพรรณ และสถานที่
เก็บรักษาโบราณวัตถุหรือศิลปวัตถุที่มีอายุตั้งแต่สมัยอยุธยาขึ้นไป

อาศัยอำนาจตามความในมาตรา ๑๔ ทวิ
แห่งพระราชบัญญัติโบราณสถาน โบราณวัตถุ ศิลปวัตถุ และพิพิธภัณฑสถานแห่งชาติ พ.ศ.
๒๕๐๔ ซึ่งแก้ไขเพิ่มเติมโดยพระราชบัญญัติโบราณสถาน โบราณวัตถุ ศิลปวัตถุ
และพิพิธภัณฑสถานแห่งชาติ (ฉบับที่ ๒) พ.ศ. ๒๕๓๕ อธิบดีกรมศิลปากรจึงกำหนดหลักเกณฑ์
วิธีการ และเงื่อนไข การแจ้งปริมาณ รูปพรรณ และสถานที่เก็บรักษาโบราณวัตถุหรือศิลปวัตถุที่มีอายุตั้งแต่สมัยอยุธยาขึ้นไป
ดังต่อไปนี้

ข้อ ๑ 
เมื่ออธิบดีกรมศิลปากรได้กำหนดให้เขตท้องที่ใดเป็นท้องที่สำรวจ ให้เจ้าของหรือผู้ครอบครองโบราณวัตถุหรือศิลปวัตถุที่มีอายุสมัยอยุธยาขึ้นไปแจ้งปริมาณ
รูปพรรณ และสถานที่เก็บรักษาเฉพาะประเภท ดังต่อไปนี้
(๑) ประติมากรรมในศาสนาหรือชิ้นส่วน
(๒) ชิ้นส่วนของโบราณสถาน
(๓) คำภีร์ใบลาน จารึก
และหนังสือไทยโบราณ
(๔) สิ่งของเครื่องใช้
(๕) เครื่องประดับ
(๖) เงินตรา เหรียญ และตราประทับ
(๗) อาวุธ
(๘) เครื่องดนตรี

ข้อ ๒ 
ให้เจ้าของหรือผู้ครอบครองโบราณวัตถุหรือศิลปวัตถุตามข้อ ๑ แจ้งปริมาณ
รูปพรรณ และสถานที่เก็บรักษาตามแบบแนบท้ายประกาศนี้ภายในหกสิบวันนับแต่วันประกาศกำหนดเขตท้องที่สำรวจมีผลใช้บังคับ
โดยแจ้งไปยัง
(๑) อธิบดีกรมศิลปากร
หรือผู้ได้รับมอบหมาย
(๒) ผู้อำนวยการกองพิพิธภัณฑสถานแห่งชาติ
หรือ
(๓) หัวหน้าพิพิธภัณฑสถานแห่งชาติในเขตท้องที่นั้น
ในกรณีท้องที่ใดไม่มีพิพิธภัณฑสถานแห่งชาติให้แจ้งศึกษาธิการอำเภอหรือศึกษาธิการอำเภอผู้เป็นหัวหน้าประจำกิ่งอำเภอนั้น

ข้อ ๓ 
อธิบดีกรมศิลปากรอาจมอบให้คณะกรรมการจำนวนไม่น้อยกว่าสามคนเข้าดำเนินการสำรวจโบราณวัตถุหรือศิลปวัตถุตามที่ได้รับแจ้งตามข้อ
๒ ภายในหนึ่งร้อยยี่สิบวัน นับแต่วันที่ได้รับแจ้งตามข้อ ๒

ข้อ ๔ 
อธิบดีกรมศิลปากรหรือผู้ได้รับมอบหมายจะแจ้งผลการสำรวจให้เจ้าของหรือผู้ครอบครองโบราณวัตถุหรือศิลปวัตถุทราบภายในหนึ่งร้อยยี่สิบวันนับแต่วันเข้าดำเนินการสำรวจ

ข้อ ๕  เมื่อเจ้าของหรือผู้ครอบครองโบราณวัตถุหรือศิลปวัตถุได้แจ้งตามข้อ
๒ แล้วหากได้จำหน่ายจ่ายโอนหรือเปลี่ยนแปลงสถานที่เก็บรักษาโบราณวัตถุหรือศิลปวัตถุนั้นจะต้องแจ้งต่อบุคคลดังกล่าวในข้อ
๒ ภายในสามสิบวันนับแต่วันที่ได้จำหน่ายจ่ายโอนหรือเปลี่ยนแปลงสถานที่เก็บรักษานั้น

ประกาศฉบับนี้ให้ใช้บังคับได้ตั้งแต่วันถัดจากวันประกาศในราชกิจจานุเบกษา
เป็นต้นไป[๑]

ประกาศ ณ วันที่ 
๖  สิงหาคม  ๒๕๓๕
สุวิชญ์ 
รัศมิภูติ
อธิบดีกรมศิลปากร

[เอกสารแนบท้าย]

๑. บัญชีรายการโบราณวัตถุหรือศิลปวัตถุที่มีอายุตั้งแต่สมัยอยุธยาขึ้นไป

(ดูข้อมูลจากภาพกฎหมาย)

ธิดาวรรณ/แก้ไข
๑๙ กันยายน ๒๕๔๕
สถาพร/ปรับปรุง
๑๕
พฤศจิกายน ๒๕๔๙

[๑]
ราชกิจจานุเบกษา เล่ม ๑๐๙/ตอนที่
๑๑๙/หน้า ๑๐๑๘๗/๑๗ กันยายน ๒๕๓๕